**Kείμενο 1 [Περίπατος στην Eυρώπη]**

***Παράγραφος 1: τίτλος;***

Η Ευρώπη είναι **σαν ένας κήπος που συγκεντρώνει τα πιο διαφορετικά λουλούδια**, τα πιο αταίριαστα χρώματα. Κάθε φορά που περνούμε τα σύνορα μιας ευρωπαϊκής χώρας, **αισθανόμαστε πως όλα αλλάζουν τριγύρω μας, όχι μόνο η γλώσσα και οι κοινωνικές συμβάσεις, μα κι ο αέρας που αναπνέουμε, κ' η ουσία της γης που πατούμε, κι ο χαρακτήρας των ανθρώπων που συναντούμε**. Σε κάθε ευρωπαϊκή χώρα **αισθανόμαστε αμέσως μια ιδιαίτερη έκφραση, μοναδική και αμίμητη, μια ιδιαίτερη φυσιογνωμία**, ζωντανή και αεικίνητη, δημιούργημα της φύσης, των αιώνων και της ιδιοφυΐας ενός λαού.

***Παράγραφος 2: τίτλος;***

Όταν, ύστερα από ένα ταξίδι, ξεδιπλώνουμε ένα χάρτη της Ευρώπης, ξαναζούμε με τον απλούστερο τρόπο αυτή την αίσθηση της βαθιάς αλλαγής που μας έδωσε η διάβαση των συνόρων. Η Ιταλία κυανή, η Γαλλία κόκκινη, η Bρετανία κίτρινη, η Γερμανία πράσινη. **Η κάθε χώρα ξεχωρίζει από τις άλλες απότομα**, βάναυσα ίσως. Αντιτάσσει στους γείτονες την ιδιαίτερη μορφή της, απλοϊκά, χοντρά, στις γενικές γραμμές της. **Μπορούμε όμως να κοιτάξουμε αυτόν το χάρτη με το μικροσκόπιο και τότε διακρίνουμε πως η διαφοροποίηση συνεχίζεται στο άπειρο.** Μέσα σε κάθε χώρα της Ευρώπης υπάρχουν πολλές μικρές χώρες, η καθεμιά με την ιδιαίτερη φυσιογνωμία της που ξεχωρίζει καθαρά από τη φυσιογνωμία του γείτονα. Κάθε επαρχία μιας ευρωπαϊκής χώρας έχει κάτι δικό της να μας πει, κάτι παλιό και κάτι σημερνό. **Κάθε πόλη της Ευρώπης είναι σα μια ζωντανή γυναίκα που δε μοιάζει με καμιάν άλλη στον κόσμο, με το δικό της αέρα, με τα δικά της όνειρα, με τα δικά της πάθη. Είναι ένα πλάσμα μοναδικό, που δεν μπορεί να επαναληφθεί δύο φορές.**

***Παράγραφος 3: τίτλος;***

Η Ευρώπη είναι **ένα σύμπλεγμα από άπειρες αντιθέσεις**. **Διαφορετικές και πολύ συχνά αντίθετες ψυχικές διαθέσεις γεννιούνται στο Βορρά και στη Μεσημβρία, στη Δύση και στην Ανατολή.** Διαφορετικούς τρόπους του αισθάνεσθαι και του σκέπτεσθαι εκδηλώνουν οι [Λατίνοι](http://el.wikipedia.org/wiki/%CE%9B%CE%B1%CF%84%CE%AF%CE%BD%CE%BF%CE%B9), οι [Αγγλοσάξονες](http://el.wikipedia.org/wiki/%CE%91%CE%B3%CE%B3%CE%BB%CE%BF%CF%83%CE%AC%CE%BE%CF%89%CE%BD%CE%B5%CF%82), οι Γερμανοί, οι [Σλάβοι](http://el.wikipedia.org/wiki/%CE%A3%CE%BB%CE%AC%CE%B2%CE%BF%CE%B9). Δεν ακούει κανείς την ίδια μουσική στις όχθες του [Δούναβη](http://el.wikipedia.org/wiki/%CE%94%CE%BF%CF%8D%CE%BD%CE%B1%CE%B2%CE%B7%CF%82), του [Σηκουάνα](http://el.wikipedia.org/wiki/%CE%A3%CE%B7%CE%BA%CE%BF%CF%85%CE%AC%CE%BD%CE%B1%CF%82), του [Τάμεση](http://el.wikipedia.org/wiki/%CE%A4%CE%AC%CE%BC%CE%B5%CF%83%CE%B7%CF%82). […]

Όταν περιπλανάται κανείς στα μονοπάτια και στα άλση του κήπου της Ευρώπης, παρατηρεί από κοντά τις διαφορές και τις αντιθέσεις και μπορεί να τις αναλύσει λεπτομερειακά. Του λείπει όμως η αίσθηση του συνόλου. Χρειάζεται, ύστερα από την αναλυτική εξέταση των διαφορών, να τολμήσουμε να κάνουμε ένα γύρο απάνω από τον κήπο με αεροπλάνο. […]

Η Ευρώπη, μονάχα όταν την κοιτάζουμε από ψηλά, δείχνει όλη **τη λαμπρότητά της**. Όταν σηκωθεί το αεροπλάνο, και αποκτήσουμε προοπτική, και μπορέσουμε να αγκαλιάσουμε την ήπειρο με μια ματιά, αισθανόμαστε ξαφνικά **την αρμονία του συνόλου**. Οι τοπικές παραφωνίες ενώνονται σε μια **ανώτερη συμφωνία**, που δεν μπορεί να τη συλλάβει το αυτί του πεζοπόρου, γιατί συντελείται ψηλά. Οι άπειρες αντιθέσεις συγχωνεύονται σε μια **ανώτερη σύνθεση**.

Γιώργος Θεοτοκάς, *Eλεύθερο πνεύμα*, εκδ. Eρμής, 1973

**Eρωτήσεις κατανόησης**

1. Ο συγγραφέας κοιτάζει την Ευρώπη με δύο διαφορετικές προοπτικές.  
   • Αν θέλατε να εκφράσετε μονολεκτικά την εντύπωση που κυριαρχεί στη **«μικροσκοπική» θεώρηση** της Ευρώπης, ποια λέξη θα χρησιμοποιούσατε;  
   • Ποια λέξη θα χρησιμοποιούσατε αντίστοιχα για τη **μακροσκοπική («αεροπορική») θεώρηση**;
2. Το κείμενο που διαβάσατε είναι γραμμένο αρκετές δεκαετίες πριν από τη δημιουργία της Ευρωπαϊκής Ένωσης. Ωστόσο, ο συγγραφέας δείχνει να συναισθάνεται την ύπαρξη μιας ευρωπαϊκής ταυτότητας και μιλάει γι' αυτή με αγάπη και σεβασμό. Βρείτε λέξεις, φράσεις και σχήματα λόγου που φανερώνουν αυτήν τη στάση του συγγραφέα απέναντι στην Ευρώπη.
3. **Να γράψετε πλαγιότιτλους στις παραγράφους 1, 2,3. Ποιο είναι το κοινό τους σημείο;**
4. **Γράψτε το θέμα του κειμένου, τον πομπό και τον δέκτη.**